Il-Kunsill appoġġa pakkett żgħir ta' tariffi ta' konċessjonijiet reċiproċi mal-Istati Uniti. F'mossa biex ittejjeb ir-relazzjonijiet kummerċjali transatlantiċi, l-UE ser tneħħi d-dazji doganali fuq l-importazzjonijiet tal-awwisti. Min-naħa l-oħra, l-Istati Uniti ser tnaqqas id-dazji tagħha fuq ċerti prodotti tal-UE esportati lejn l-Istati Uniti. Dan il-pakkett tariffarju huwa l-ewwel tnaqqis ta' tariffi bejn l-UE u l-Istati Uniti f'għoxrin sena. Id-deċiżjoni ġiet adottata llum mill-ambaxxaturi għall-UE u issa ser tiġi kkomunikata lill-Parlament Ewropew, li ser jivvota dwar ir-regolament f'waħda mis-sessjonijiet plenarji li jmiss. Dan il-pakkett ta' tariffi jinvolvi benefiċċji għaż-żewġ naħat u jnaqqas l-ispejjeż tal-importazzjonijiet matul il-perjodu kritiku tal-pandemija tal-COVID-19. Il-kummerċ fil-prodotti u s-servizzi bejn l-UE u l-Istati Uniti għandu valur ta' aktar minn €1.3 triljun fis-sena, li hija l-aktar sħubija ekonomika importanti fid-dinja. Wasal iż-żmien li nimxu 'l quddiem, napprofondixxu l-kooperazzjoni transatlantika tagħna u nsolvu t-tilwim pendenti tagħna. Peter Altmaier, Ministru Federali tal-Ġermanja għall-Affarijiet Ekonomiċi u l-Enerġija u President tal-Kunsill "Kummerċ" Illum il-Kumitat tar-Rappreżentanti Permanenti ddeċieda li jappoġġa l-implimentazzjoni tad-Dikjarazzjoni Konġunta, imħabbra fil-21 ta' Awwissu 2020 mill-UE u l-Istati Uniti biex jiġu eliminati/imnaqqsa t-tariffi. Il-ħelsien mit-tariffi huwa mistenni li jżid l-aċċess kemm għas-swieq tal-UE kif ukoll tal-Istati Uniti b'madwar €200 miljun fis-sena. Il-pakkett se jissarraf fi tnaqqis tat-tariffi tal-Istati Uniti fuq l-esportazzjonijiet tal-UE b'valur ta' madwar $160 miljun fis-sena, inklużi ikliet ippreparati, oġġetti tal-ħġieġ tal-kristall, preparazzjonijiet ta' kisi, trabijiet propellanti, lighters u partijiet tal-lighters. Il-produtturi tal-Istati Uniti se jibbenefikaw mill-eliminazzjoni tat-tariffi fuq l-importazzjonijiet ta' awwisti ħajjin u ffriżati u prodotti ffriżati tal-awwista. L-esportazzjonijiet tal-Istati Uniti ta' dawn il-prodotti lejn l-UE għandhom valur ta' madwar $111 miljun. Iż-żewġ naħat ser jeliminaw/inaqqsu dawk it-tariffi abbażi tan-nazzjon l-aktar iffavorit, jiġifieri għal kwalunkwe sieħeb, f'konformità mal-impenji multilaterali eżistenti. Il-miżuri ser japplikaw b'effett retroattiv mill-1 ta' Awwissu 2020 għal ħames snin. Kuntest Fit-8 ta' Settembru 2020, il-Kummissjoni adottat proposta dwar regolament biex il-ftehim bejn l-UE u l-Istati Uniti dwar it-tariffi jidħol fis-seħħ. Fil-11 ta' Novembru 2020, il-Kumitat tal-Parlament Ewropew għall-Kummerċ Internazzjonali approva l-proposta tal-Kummissjoni mingħajr ebda emendi. Il-passi li jmiss Il-Kunsill issa ser jikkomunika l-appoġġ tiegħu lill-Parlament. Wara l-adozzjoni tal-pożizzjoni tal-PE fl-ewwel qari, il-Kunsill ser jintalab jadotta formalment ir-Regolament sabiex ikun jista' jiġi ppubblikat fil-Ġurnal Uffiċjali u jidħol fis-seħħ. Proposta tal-Kummissjoni (8 ta' Settembru 2020) Lista ta' prodotti affettwati L-istadji tal-proċedura